На основу члана 73. до 97. Закона о науци и истраживањима (*“Службени гласник РС”, број 49/2019*) и Правилника о стицању истраживачких и научних звања (*"Службени гласник РС", број 159/2020*) и члана 83. и 213. Статута Филозофског факултета у Нишу, Наставно-научно веће на седници одржаној дана 5. октобра 2022. године, усвојило је

Правилник о поступку стицања истраживачких и научних звања на Филозофском факултету Универзитета у Нишу

# Основне одредбе

**Члан 1.**

**Правилником о поступку стицања истраживачких и научних звања** на Филозофском факултету Универзитета у Нишу (у даљем тексту: Правилник) ближе се уређују: поступак подношења пријаве за стицање истраживачких и научних звања, формирање комисије за стицање истраживачких и научних звања, и друга питања која су од значаја за стицање истраживачких и научних звања.

**Члан 2**

Право на стицање научних, односно истраживачких звања, имају сва лица која испуњавају услове у складу са *Законом о науци и истраживањима* (у даљем тексту: Закон), *Правилником о поступку и начину вредновања, и квантитативном исказивању научноистраживачких резултата истраживача*, као и овим *Правилником о стицању истраживачких и научних звања*.

# Истраживачка и научна звања

**Члан 3.**

Истраживач, у смислу Закона, јесте лице са најмање високом стручном спремом, односно са најмање завршеним основним академским студијама, које ради на научноистраживачким и развојним пословима и које је изабрано у звање у складу са законом којим се уређује научноистраживачка делатност.

**Члан 4.**

У зависности од остварених резултата у научноистраживачком раду, истраживач може, стећи истраживачко звање: истраживач-приправник и истраживач-сарадник, и научно звање: научни сарадник, виши научни сарадник и научни саветник.

Научна звања су изборна и стичу се у поступку прописаним Законом о науци и истраживањима и *Правилником о стицању истраживачких и научних звања*.

# Истраживачка звања

**Члан 5.**

Звање истраживач – приправник стиче кандидат који има завршен други степен академских студија који му омогућава упис на докторске академске студије, са просечном оценом најмање осам (8,00) и има уписане докторске студије. Најмања просечна оцена мора се остварити на сваком од претходних степена односно нивоа студија појединачно.

Звање истраживач – сарадник може стећи кандидат који је у статусу студента докторских академских студија, који има пријављену тему докторске дисертације, а који је претходне степене студија завршио са просечном оценом најмање осам (8,00), који се бави научноистраживачким радом и има бар један објављен рецензиран научни рад, а да раније није био биран у звање истраживач – сарадник. Најмања просечна оцена мора се остварити на сваком од претходних степена односно нивоа студија појединачно.

# Научна звања

**Члан 6.**

Звање научни сарадник може стећи кандидат који има академски назив доктора наука и објављене и рецензиране научне радове и друге научноистраживачке резултате сагласно члану 76. став 5. Закона и критеријумима прописаних *Правилником о стицању истраживачких и научних звања* ("Службени гласник РС", бр. 159/2020), а који својим укупним научним радом показује да је оспособљен за самосталан научноистраживачки рад.

Звање виши научни сарадник може стећи кандидат који има академски назив доктора наука и објављене и рецензиране научне радове и друге научноистраживачке резултате сагласно члану 76. став 6. Закона и критеријумима прописаних *Правилником о стицању истраживачких и научних звања* ("Службени гласник РС", бр. 159/2020), а који укупним научним радом и квалитетом научноистраживачког рада доприноси развоју одговарајуће научне области.

Звање научни саветник може стећи кандидат који има академски назив доктора наука и објављене и рецензиране научне радове и друге научноистраживачке резултате сагласно члану 76. став 7. Закона и критеријумима прописаних *Правилником о стицању истраживачких и научних звања* ("Службени гласник РС", бр. 159/2020), а који је квалитетом научноистраживачког рада остварио значајан утицај на развој одговарајуће научне области.

# Поступак избора у истраживачка и научна звања

# Право подношења захтева за стицање истраживачких и научних звања

**Члан 7.**

Свако лице које сматра да испуњава услове прописане законом може поднети Наставно-научном већу Факултета захтев за утврђивање предлога за стицање истраживачког или научног звања, а истраживачи запослени на факултету захтев подносе искључиво институцији на којој раде. Изузетно, истраживач може поднети захтев и другом институту, односно факултету, ако институт, односно факултет где је истраживач запослен нема компетентно научно, односно наставно-научно веће за област кандидата, уз образложено мишљење научног, односно наставно-научног већа института или факултета где је истраживач запослен.

Поступак за избор у истраживачко, односно научно звање покреће наставно-научно веће у научноистраживачкој организацији у којој је кандидат за избор у звање запослен.

Захтев за стицање истраживачког, односно научног звања може поднети и лице које у моменту подношења захтева није запослено у научноистраживачкој организацији.

**Члан 8.**

Поступак избора у истраживачко, односно научно звање покреће се у року од 30 дана од дана подношења захтева за избор у звање, у складу са законом који уређује научноистраживачку делатност.

# Поступак избора у истраживачка звања

**Члан 9.**

Свако лице које испуњава услове прописане законом о научноистраживачкој делатности може поднети захтев (Прилог 1) Наставно-научном већу Факултета за стицање истраживачког звања.

У захтев из става 1 овог члана заинтересовано лице подноси и следећу докуметацију:

**Истраживач-приправник:**

- оверену фотокопију дипломе о завршеним основним академским студијама,

- оверену фотокопију дипломе о завршеним мастер академским студијама,

- потврду о уписаним докторским студијама,

- биографију кандидата,

- библиографију;

**Истраживач-сарадник:**

- оверену фотокопију дипломе о завршеним основним академским студијама,

- оверену фотокопију дипломе о завршеним мастер или магистарским студијама,

- потврда о уписаним докторским студијама,

- одлуку о прихваћеној теми докторске дисертације,

- биографију кандидата,

- библиографију.

**Члан 10.**

Ради спровођења поступка за стицање звања истраживач-приправник Наставно-научно веће Факултета утврђује испуњеност услова за избор у звање истраживач-приправник.

Ради спровођења поступка за стицање звања истраживач-сарадник Наставно-научно веће Факултета приликом покретања поступка за избор у звање, образује комисију од најмање три члана који имају научно односно наставно звање у научној области у којој кандидат стиче звање. Најмање један члан комисије мора бити из друге научноистраживачке организације.

За избор у звање истраживач – сарадник, комисија је дужна да у року од 30 дана од дана када је образована поднесе Наставно-научном већу Факултета извештај.

**Члан 11.**

Захтев за избор у звање истраживач – приправник садржи: име и презиме кандидата, основне биографске податке, доказ о уписаним докторским студијама и доказ о завршеном другом степену академских студија у складу са чланом 5. овог правилника. Образац захтева за стицање овог звања (Прилог 1) налази се на сајту Факултета.

Захтева за избор у звање истраживач - сарадник подноси кандидат Већу департмана на коме је истраживач - приправник ангажован Наставно-научном већу Факултета. Наставно-научно веће Факултета формира комисију која пише извештај. Извештај комисије за избор у звање истраживач-сарадник садржи: име и презиме кандидата, податке о садашњем и претходном запослењу, преглед стручног и научног рада, оцену стручног и научног рада кандидата за претходни изборни период, оцену о томе да ли су испуњени услови за стицање истраживачког звања, као и предлог Наставно-научном већу за одлучивање. Образац из става 2. овог члана захтева за стицање звања (Прилог 1) и извештаја (Прилог 2) налазе се на сајту Факултета.

Извештај се подноси у три примерка и у електронској форми Служби за опште и правне послове Факултета, на e-mail pravna@filfak.ni.ac.rs.

Извештај комисије за избор у звање истраживач – сарадник учиниће се доступним јавности на начин утврђен општим актом научноистраживачке организације, најмање 30 дана пре доношења одлуке Наставно-научног већа Факултета.

**Члан 12.**

Одлуку о избору у звање истраживач – приправник доноси Наставно-научно веће Факултета већином од укупног броја својих чланова на истој седници на којој се захтев разматра. Одлуку о избору у звање истраживач – сарадник доноси Наставно-научно веће Факултета већином од укупног броја својих чланова у року од 90 дана од дана када је покренут поступак за избор у истраживачко звање. Приликом одлучивања за избор у истраживачка звања чланови Наставно-научног већа Факултета дужни су да се о предлогу односно захтеву за избор у звање изјасне гласањем „ЗА” или „ПРОТИВ”. У случају да се члан Наставно-научног већа изјасни „ПРОТИВ” дужан је да достави потписано писмено образложење неприхватања предлога односно захтева, које је саставни део записника седнице.

# Поступак избора у научна звања

**Члан 13.**

Свако лице које испуњава услове прописане законом о научноистраживачкој делатности може поднети захтев Наставно-научном већу Факултета за стицање научног звања.

Ради спровођења поступка за стицање научног звања, Наставно-научно веће Факултета приликом покретања поступка за избор у научно звање, образује комисију за оцену испуњености услова за избор у научно звање од најмање три члана који имају научно или наставно звање, компетентних за област науке којом се кандидат за стицање научног звања бави.

Чланови комисије из става 2. овог члана морају бити у истом или вишем научном звању у односу на звање у које се кандидат бира. Најмање један члан комисије мора бити из друге научноистраживачке организације.

Комисија из става 2. овог члана дужна је да, у складу са законом у року од 30 дана од дана образовања поднесе Наставно-научном већу Факултета извештај са оценом испуњености услова за избор у научно звање.

Уз захтев за стицање научног звања из става 1. овог члана кандидат подноси:

- оверену фотокопију дипломе о докторирању,

- биографију,

- одлуку о стицању претходног научног звања (код избора у више научно звање или реизбора у научно звање);

- библиографију са прилозима (монографију, научне радове, саопштења и сл.),

- податке о цитираности,

- податке о ангажовањима у научном и образовном раду,

- податке о учествовању у формирању научних кадрова.

Образац захтева из става 1, овог члана за стицање научног звања (Прилог 3) налази се на сајту Факултета.

Захтев за стицање научног звања мора се поднети Служби за опште и правне послове Факултета, али се остала документација може доставити електронски, на e-mail pravna@filfak.ni.ac.rs..

**Члан 14.**

Процес избора у научно звање покреће се шест месеци пре истека рока научног звања истраживача.

По пријему захтева, Наставно-научно веће Факултета приликом покретања поступка за избор у звање, именује комисију од најмање три члана који имају научно односно одговарајуће наставно звање у научној области у којој кандидат стиче звање и који не могу бити у нижем звању од оног за које се кандидат бира, а на предлог департмана чија начуна област одговара области кандидата. Најмање један члан комисије мора бити изван научноистраживачке организације у којој се спроводи поступак избора у звање.

Комисија је дужна да у року од 30 дана од дана када је образована поднесе Наставно-научном већу извештај (Прилог 4 и Прилог 5) који садржи: име и презиме кандидата за избор у научно звање, податке о садашњем и претходном запослењу, преглед стручног и научног рада кандидата за претходни изборни период, оцену о томе да ли су испуњени услови за стицање научног звања као и предлог Наставно-научном већу за одлучивање.

Комисија Наставно-научном већу Факултета подноси извештај у форми Прилога 4 и Прилога 5 *Правилника о стицању истраживачких и научних звања* који се прослеђује надлежном Матичном научном одбору и Комисији за стицање научних звања по одлуци Наставно-научног већа Факултета (Прилог 5).

Извештај се подноси у три примерка и у електронској форми Служби за опште и правне послове Факултета, на e-mail pravna@filfak.ni.ac.rs.

**Члан 15.**

Комисија за оцену испуњености услова за избор у научно звање, образована од стране Наставно-научног већа Факултета подноси том већу извештај, који садржи следеће елементе релевантне за оцену квалитета научноистраживачких резултата кандидата, у складу са следећим утврђеним критеријумима:

1) име и презиме кандидата за избор у научно звање, податке о садашњем и претходном запослењу;

2) комплетну кандидатову библиографију са потпуним референцама разврстаним према категоријама научног рада (M коефицијенти), уз јасну назнаку периода за који се кандидатов научни опус оцењује (код избора у виша научна звања, од одлуке научног или наставно-научног већа о предлогу за стицање претходног научног звања кандидата);

3) анализу радова који кандидата квалификују у предложено научно звање;

4) цитираност објављених радова кандидата;

5) оцену самосталности кандидата уз детаљно образложење;

6) све видове кандидатовог ангажовања у руковођењу научним радом, квалитативне показатеље кандидатовог научног ангажмана и његовог доприноса унапређењу научног и образовног рада у области за коју се бира;

7) оцену успешности руковођења научним радом;

8) квантитативну оцену кандидатових научних резултата која мора задовољити минималне услове дате у посебним табелама за поједине групације наука;

9) приказ кандидатове делатности у образовању и формирању научних кадрова;

10) закључак са предлогом за одлучивање упућен надлежном већу, са назнаком оригиналног научног доприноса кандидата из шире и уже научне области (гране и дисциплине) из које кандидат стиче звање;

11) попуњен и потписан резиме извештаја са штампаним именом и научним/наставним звањем потписника, и називом и седиштем институције.

У поступку стицања научних звања виши научни сарадник и научни саветник потребно је да извештај комисије садржи пет најзначајнијих научних остварења у којима је доминантан допринос кандидата у периоду од последњег избора у научно звање.

**Члан 16.**

По пријему, Извештај се ставља на увид јавности 30 дана путем интернет странице Факултета. Након увида јавности, Наставно-научно веће одлучује о стицању научног звања. Право да одлучују имају истраживачи у истом или вишем научном звању у односу на оно у које се кандидат бира.

Одлуку о **предлогу** за избор у научно звање доноси Наставно-научно веће већином од укупног броја чланова Већа који имају право да одлучују о избору у научно звање.

Наставно-научно веће Факултета дужно је да предлог о стицању научног звања утврди у року од 90 дана од дана када је на седници већа покренут поступак за избор у научно звање. Покретањем поступка сматра се датум седнице већа на којој је именована комисија за писање извештаја о кандидату.

**Члан 17.**

Одлуку о предлогу за избор у научно звање уз одговарајућу документацију Наставно-научно веће доставља одговарајућем матичном научном одбору и Комисији за стицање научних звања у зависности за које се звање предлаже избор односно реизбор.

**Члан 18.**

Звање научног сарадника и вишег научног сарадника стиче се за период од пет година без ограничења броја реизбора, а звање научног саветника је трајно. Постојеће научно звање траје до окончања благовремено покренутог поступка стицања вишег научног звања односно реизбора у постојеће звање.

Реизбор је поступак поновног стицања постојећег звања за кандидате који нису испунили услов за избор у више научно звање. Ближи услови за реизбор, као и поступак реизбора уређују се актом из Члана 30 став 1 тачка 5 Закона.

Звање истраживача-приправника стиче се на период од три године, без права реизбора.

Звање истраживача-сарадника стиче се на период од четири године, без права реизбора.

# Начин вредновања научноистраживачких резултата истраживача

**Члан 19.**

*Правилником о поступку и начину вредновања, и квантитативном исказивању научноистраживачких резултата истраживача* за сваку научну област утврђене су тражене врсте и квантитативни минимум резултата, као и критеријуми за оцену квалитета научноистраживачког рада, које треба испунити за стицање научног звања, односно реизбора у научно звање.

Квалитативна оцена научног доприноса кандидата и минимални квантитативни услови за избор у научно звање одређени су *Правилником о стицању истраживачких и научних звања* Прилозима 1 и 3.

Минимални квантитативни захтеви за стицање појединих научних звања детаљно су одређени Прилогом 4 *Правилника о стицању истраживачких и научних звања*.

**Члан 20.**

Право да одлучују о предлогу за стицање научног звања имају истраживачи који су у истом или вишем научном звању или у еквивалентном наставном звању у односу на звање у које се кандидат бира. Одлуку о предлогу за избор односно реизбор у научно звање доноси надлежно веће већином од укупног броја чланова већа, који имају право да одлучују о избору у научно звање.

Приликом одлучивања за избор односно реизбор у научна звања чланови Наставно-научног већа Факултета дужни су да се о предлогу за избор у звање изјасне гласањем „ЗА” или „ПРОТИВ”. У случају да се члан наставно-научног већа изјасни „ПРОТИВ”, дужан је да достави потписано писмено образложење неприхватања предлога, које је саставни део записника седнице. Одлука Наставно-научног већа Факултета може бити „УТВРЂУЈЕ СЕ ПРЕДЛОГ ОДЛУКЕ” или „НЕ УТВРЂУЈЕ СЕ ПРЕДЛОГ ОДЛУКЕ”.

**Члан 21.**

Одлуку о предлогу за избор односно реизбор у научно звање, са одговарајућом документацијом, Наставно-научно веће Факултета доставља одговарајућем матичном научном одбору и Комисији за стицање научних звања, у зависности за које се звање предлаже избор односно реизбор, уз следећу документацију:

1) утврђен предлог Наставно-научног већа за стицање научног звања кандидата;

2) извод из записника са седнице Наставно-научног већа, на којој је утврђен предлог одлуке за стицање научног звања;

3) извештај комисије образоване ради спровођења поступка за стицање научног звања (Прилог 4 овом Правилнику);

4) диплому о стеченом научном степену доктора наука или уверење о одбрањеној докторској дисертацији (до промоције кандидата);

5) одлуку о стицању претходног научног звања (код избора у више научно звање или реизбора у научно звање);

6) доказ да је извештај био доступан научној јавности у року предвиђеном Законом;

7) резиме извештаја о кандидату за стицање научног звања (Прилог 5 *Правилника о стицању истраживачких и научних звања*, у "Службеном гласнику РС", бр. 159/2020).

Документација се доставља и у електронском облику.

У случају да захтев не садржи комплетну документацију, секретар *Комисије за стицање научних звања* или надлежног матичног научног одбора писмено обавештава подносиоца захтева о недостатку и захтева допуну документације у року од седам дана од дана када је подносилац захтева добио писмено обавештење.

Ако подносилац захтева у постављеном року не допуни захтев, одговарајући матични научни одбор односно Комисија за стицање научних звања донеће одлуку на основу поднете документације.

**Члан 22.**

Матични научни одбор је дужан да одлучи о избору и реизбору кандидата у звање научни сарадник у року од 60 дана од пријема предлога одлуке са документацијом. Матични научни одбор је дужан да Комисији за стицање научних звања да мишљење о избору и реизбору кандидата у звање виши научни сарадник односно научни саветник у року од 30 дана од пријема предлога одлуке са документацијом.

Комисија за стицање научних звања је дужна да одлуку о избору односно реизбору кандидата у звање виши научни сарадник и избору у звање научни саветник донесе у року од 90 дана од дана пријема предлога одлуке са документацијом.

Приликом разматрања захтева из става 2. овог члана, поред чланова Комисије за стицање научних звања, у расправи су дужни да учествују и председник или члан комисије која је написала извештај о кандидату, као и представник надлежног матичног научног одбора који је у својству известиоца дао мишљење о кандидатовом научноистраживачком раду.

Комисија за стицање научних звања односно матични научни одбор, у зависности за које се звање предлаже избор односно реизбор, доноси одлуку по захтеву за избор у звање већином од укупног броја чланова.

**Члан 23.**

Ако Наставно-научно веће Факултета не покрене поступак за избор у научно звање у законски предвиђеном року или донесе негативну одлуку о захтеву за стицање научног звања, кандидат може поднети захтев другој компетентној научноистраживачкој организацији или Комисији за стицање научних звања.

Комисија за стицање научних звања, односно надлежни матични научни одбор, разматрајући захтев кандидата и образложену одлуку научноистраживачке организације у којој је кандидат запослен, даје препоруку о покретању поступка у другој научноистраживачкој организацији компетентној за научну област којом се кандидат бави.

Ако је кандидат незадовољан одлуком Комисије за стицање научних звања или матичног научног одбора, може поднети жалбу Националном савету за научни и технолошки развој (у даљем тексту: Национални савет), у року од 15 дана од дана пријема одлуке. Национални савет је дужан да у року од 30 дана од дана пријема жалбе размотри жалбу и донесе решење којим може одбити жалбу, поништити решење у целини или делимично и сам одлучити о управној ствари, поништити решење и вратити предмет Комисији за стицање научних звања или матичном научном одбору на поновно одлучивање.

Комисија за стицање научних звања односно матични научни одбори су дужни да у року од 30 дана од дана пријема решења Националног савета о поништавању првостепене одлуке и враћању на поновно одлучивање донесу одлуку у складу са правним схватањем Националног савета.

**Члан 24.**

Појединости које се тичу еквиваленције звања и избор наставника у научна звања, а нису дефинисане овим Правилником, подробно су дефинисане *Правилником о стицању истраживачких и научних звања*.

**Члан 25.**

Начин вредновања научноистраживачких резултата истраживача и научника дефинисан је, за сваку појединачну област, *Правилником о стицању истраживачких и научних звања* и његовим прилозима.

# Прелазне и завршне одредбе

**Члан 26.**

Измене и допуне овог Правилника врше се на начин и по поступку као и за његово доношење.

**Члан 27.**

Овај Правилник ступа на снагу по добијању сагласности Сената Универзитета у Нишу, а примењује се осмог дана од објављивања на интернет презентацији Факултета.

Број: /

У Нишу, 5. октобра 2022. године

НАСТАВНО - НАУЧНО ВЕЋЕ ФИЛОЗОФСКОГ ФАКУЛТЕТА

ДЕКАН ФАКУЛТЕТА

Проф. др Наталија Јовановић